b'\n_START_ARTICLE_\nPujottelu (alppihiihto)\n_START_PARAGRAPH_\nPujottelu (joskus k\xc3\xa4ytet\xc3\xa4\xc3\xa4n my\xc3\xb6s norjalaisper\xc3\xa4ist\xc3\xa4 sanaa slalom) on alppihiihdon kilpailumuoto, jossa tarkoituksena on suoriutua kepein merkityst\xc3\xa4 radasta mahdollisimman nopeasti. Porttien vuoksi urheilijan reitti radalla ei ole suoraviivainen._NEWLINE_Pujottelu mainittiin ensimm\xc3\xa4isen kerran norjalaisen Ry Florensin artikkelissa vuonna 1879. Kuusi vuotta my\xc3\xb6hemmin Husebyss\xc3\xa4 j\xc3\xa4rjestettiin ensimm\xc3\xa4iset pujottelukilpailut. Mathias Zdarsky j\xc3\xa4rjesti ensimm\xc3\xa4iset pujottelukilpailut It\xc3\xa4vallassa vuonna 1905. Pujottelun toi vuonna 1934 Suomeen, Kuopion Puijolle - jossa j\xc3\xa4rjestettiin Suomen ensimm\xc3\xa4iset pujottelukilpailut samana vuonna, Kanadasta urheilu- ja liikemies, alppihiihdon pioneeri Erkki U. Penttil\xc3\xa4.\n_START_SECTION_\nYleist\xc3\xa4\n_START_PARAGRAPH_\nPujottelu on alppihiihdon kilpailulajeista teknisin. Siin\xc3\xa4 kilpailija pyrkii tulemaan mahdollisimman nopeasti l\xc3\xa4pi vuorotellen kahden punaisen ja kahden sinisen pujottelukepin muodostaman portin. Portteja on miehill\xc3\xa4 55-75 ja naisilla 45-65 ja ne eiv\xc3\xa4t saa olla 75 senttimetri\xc3\xa4 l\xc3\xa4hemp\xc3\xa4n\xc3\xa4 toisiaan eik\xc3\xa4 kahden portin v\xc3\xa4limatka saa olla yli 13 metri\xc3\xa4: portinv\xc3\xa4lit on alppihiihtolajeista lyhyimm\xc3\xa4t. Nykyiset carving-tyyppiset pujottelusukset, joissa on enemm\xc3\xa4n leikkausta, mahdollistavat nopeamman k\xc3\xa4\xc3\xa4nn\xc3\xb6srytmin ja suuremman laskunopeuden._NEWLINE_Kilpailulasku kest\xc3\xa4\xc3\xa4 yleens\xc3\xa4 50 sekunnista minuuttiin. Kilpailussa on kaksi kierrosta, joiden yhteisaika ratkaisee voittajan._NEWLINE_Pujottelusukset ovat useimmiten 155\xe2\x80\x93165 senttimetrin mittaiset. Niiss\xc3\xa4 on alppilajien kilpailuissa k\xc3\xa4ytett\xc3\xa4vist\xc3\xa4 suksista eniten sivuleikkausta. Suksien malli nykyiseen leikkaavaampaan tapahtui kausien 1997/1998 ja 1999/2000 v\xc3\xa4lisen\xc3\xa4 aikana. Joillekin laskijoille siirtyminen vanhasta, suoremmasta suksesta, uuteen leikkaavaampaan on teett\xc3\xa4nyt ongelmia._NEWLINE_Suomalaisista Kalle Palander on voittanut pujottelun maailmanmestaruuden vuonna 1999 ja pujottelun maailmancupin kokonaiskilpailun kaudella 2002\xe2\x80\x932003 sek\xc3\xa4 Tanja Poutiainen pujottelun maailmancupin kokonaiskilpailun kaudella 2004\xe2\x80\x932005.'